CELEX: 32020D1815
Language: lt
Date: 1606089600000
Title: Tarybos sprendimas (ES) 2020/1815 2020 m. lapkričio 23 d. dėl Europos Sąjungos ir Kinijos Liaudies Respublikos Vyriausybės susitarimo dėl bendradarbiavimo geografinių nuorodų srityje ir geografinių nuorodų apsaugos sudarymo

2020 12 3   
               
               
                  LT
               
               
                  Europos Sąjungos oficialusis leidinys
               
               
                  L 407/1
               
            
         TARYBOS SPRENDIMAS (ES) 2020/1815
         2020 m. lapkričio 23 d.
         dėl Europos Sąjungos ir Kinijos Liaudies Respublikos Vyriausybės susitarimo dėl bendradarbiavimo geografinių nuorodų srityje ir geografinių nuorodų apsaugos sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies antros pastraipos a punkto v papunkčiu ir 218 straipsnio 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     remiantis Tarybos sprendimu (ES) 2020/1111 (2), Europos Sąjungos ir Kinijos Liaudies Respublikos Vyriausybės susitarimas dėl bendradarbiavimo geografinių nuorodų srityje ir geografinių nuorodų apsaugos (toliau – Susitarimas) pasirašytas 2020 m. rugsėjo 14 d. su sąlyga, kad jis bus sudarytas vėliau;
                  
               
                     (2)
                  
                  
                     Susitarimu siekiama užtikrinti kuo aukštesnį geografinių nuorodų apsaugos lygį ir numatyti kovos su apgaulinga praktika ir netinkamu geografinių nuorodų naudojimu priemones;
                  
               
                     (3)
                  
                  
                     pagal Susitarimo 10 straipsnį įsteigiamas Jungtinis komitetas, atsakingas už Susitarimo priedų dalinį keitimą;
                  
               
                     (4)
                  
                  
                     Tarybai tikslinga įgalioti Komisiją pagal Sutarties 218 straipsnio 7 dalį Sąjungos vardu Jungtiniame komitete patvirtinti Susitarimo I ir III–VI priedų pakeitimus;
                  
               
                     (5)
                  
                  
                     Susitarimas turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos Sąjungos ir Kinijos Liaudies Respublikos Vyriausybės susitarimas dėl bendradarbiavimo geografinių nuorodų srityje ir geografinių nuorodų apsaugos. (3)
            
         
         
            2 straipsnis
            
               1.   Siekiant iš dalies pakeisti nuorodas į Šalyse taikytiną teisę, Komisijai suteikiami įgaliojimai Sąjungos vardu tvirtinti Susitarimo I priedo pakeitimus.
            
            
               2.   Taikant Susitarimo 3 straipsnį, Komisijai suteikiami įgaliojimai Sąjungos vardu tvirtinti Susitarimo III ir IV priedų pakeitimus ir atitinkamus Susitarimo V ir VI priedų pakeitimus. Jei, esant prieštaravimų dėl geografinės nuorodos, suinteresuotosios šalys negali pasiekti susitarimo, Komisija priima poziciją, laikydamasi Europos Parlamento ir Tarybos reglamento (ES) Nr. 1151/2012 (4) 57 straipsnio 2 dalyje nustatytos procedūros.
            
         
         
            3 straipsnis
            Tarybos pirmininkas Sąjungos vardu pateikia Susitarimo 14 straipsnio 1 dalyje numatytą pranešimą (5).
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. lapkričio 23 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2020 m. lapkričio 11 d. pritarimas (dar nepaskelbta Oficialiajame leidinyje).
         
            (2)  2020 m. liepos 20 d. Tarybos sprendimas (ES) 2020/1111 dėl Europos Sąjungos ir Kinijos Liaudies Respublikos Vyriausybės susitarimo dėl bendradarbiavimo geografinių nuorodų srityje ir geografinių nuorodų apsaugos pasirašymo Sąjungos vardu (OL L 244, 2020 7 29, p. 8).
         
            (3)  Žr. šio Oficialiojo leidinio p. 3.
         
            (4)  2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).
         
            (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.